

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL ROBERTO RAULYNO PETICIJOS**

2021 m. gegužės 12 d.

Vilnius

Lietuvos Respublikos Seimo Peticijų komisija 2021 m. gegužės 12 d. posėdyje iš esmės išnagrinėjo Roberto Raulyno peticijoje pateiktą pasiūlymą pakeisti Lietuvos Respublikos bausmių vykdymo kodekso (toliau – BVK) 139 straipsnį ir nustatyti galimybę nuteistiesiems, atliekantiems bausmę kalėjime, steigti nevyriausybines organizacijas, ir priėmė sprendimą šį pasiūlymą atmesti.

Seimo Peticijų komisija šį sprendimą priėmė atsižvelgusi į Lietuvos Respublikos teisingumo ministerijos pateiktą nuomonę ir dėl toliau nurodytų priežasčių.

Nagrinėjant R. Raulyno peticijoje keliamus klausimus, svarbu paminėti, kad asmuo, darydamas nusikalstamas ar kitas priešingas teisei veikas, neteisėtai pažeidžia teisės saugomus interesus, daro žalą asmenims, visuomenei ir valstybei. Jis supranta arba turi ir gali suprasti, kad tai sukels atitinkamą valstybės institucijų reakciją, kad už jo daromą (ar padarytą) teisės pažeidimą gali būti taikomos valstybės prievartos priemonės, kuriomis bus daromas tam tikras poveikis jo elgesiui. Nusikalstamą veiką padaręs asmuo neturi ir negali tikėtis, kad jo privatus gyvenimas bus saugomas lygiai taip pat, kaip ir asmenų, kurie nepažeidžia įstatymų (Lietuvos Respublikos Konstitucinio Teismo 2003 m. kovo 24 d. nutarimas).

BVK 139 straipsnio 2 dalyje nustatytas ribojimas kalėjimuose nuteistiesiems steigti nevyriausybines organizacijas yra nulemtas laisvės atėmimo bausmės vykdymo ypatumų. Kalėjimai – maksimalaus izoliavimo nuo visuomenės pataisos įstaigos. Juose bausmę atlieka asmenys, nuteisti už labai sunkius nusikaltimus. Dėl šių asmenų padaryto nusikaltimo sunkumo ir jų pavojingumo visuomenei jų teisinė padėtis yra suvaržyta maksimaliai: bausmę nuteistieji atlieka rakinamose kamerose po vieną ar kelis nuteistuosius, jie neturi galimybės bendrauti laisvai su kitose kamerose bausmę atliekančiais asmenimis ir pan. Dėl maksimaliai apriboto judėjimo ir bendravimo šie nuteistieji negali įgyvendinti teisės steigti nevyriausybines organizacijas, taip pat ir nuteistųjų kolektyvo tarybas (BVK 139 straipsnio 1 ir 2 dalys).

Paminėtina ir Lietuvos vyriausiojo administracinio teismo pozicija dėl BVK 139 straipsnio reglamentavimo. Minėtas teismas administracinėje byloje Nr. A-1091-520/2019 sprendė klausimą dėl pareiškėjo prašymo kreiptis į Lietuvos Respublikos Konstitucinį Teismą, kad būtų įvertinta BVK 139 straipsnio 2 dalies reglamentavimo, kiek tai susiję su ribojimu nuteistiesiems kalėjime steigti nevyriausybines organizacijas, atitiktis Lietuvos Respublikos Konstitucijai. Įvertinęs šį prašymą, Lietuvos vyriausiasis administracinis teismas pasisakė, kad nėra pagrindo abejoti BVK nuostatų atitiktimi Lietuvos Respublikos Konstitucijai, kadangi laisvės atėmimo bausmę vykdančių įstaigų diferenciacija bei konkrečių teisių suteikimas yra nulemtas tam tikrų kriterijų visumos (iš jų nuteistųjų teisinės padėties), kurie objektyviai apsprendžia ir tokiose įstaigose laikomų asmenų teisių ir pareigų apimtį, taip pat ir teisę steigti visuomenines organizacijas, rinktis į taikius susirinkimus.

Taip pat pažymėtina, kad BVK 881 ir 165 straipsniai nustato nuteistųjų perkėlimo iš kalėjimo į pataisos namus sąlygas. Pagal šiuose straipsniuose nustatytas sąlygas nuteistuosius perkėlus iš kalėjimo į pataisos namus, jie ne tik įgytų teisę steigti nevyriausybines organizacijas ir nuteistųjų tarybas, bet ir turėtų visas galimybes dalyvauti jų veikloje.

Seimo Peticijų komisija, vadovaudamasi Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, siūlo Seimo seniūnų sueigai įtraukti į Seimo pavasario sesijos darbotvarkę Seimo protokolinio nutarimo „Dėl Roberto Raulyno peticijos“ projektą.

Komisijos pirmininkas Edmundas Pupinis

# Rasa Griciūtė, tel. (8 5) 239 6817, el. p. rasa.griciute@lrs.lt